Περιγράφει πώς η Ευρωπαϊκή Ένωση (ΕΕ) έχει αναλάβει ηγετικό ρόλο στην άσκηση πιέσεων για την επίτευξη φιλόδοξων στόχων δυνάμει μιας νομικά δεσμευτικής συμφωνίας, της σύμβασης-πλαίσιο των Ηνωμένων Εθνών για την κλιματική αλλαγή. Εάν δεν υπάρξει επείγουσα δράση, η κλιματική αλλαγή θα προκαλέσει σοβαρές και ανεπανόρθωτες βλάβες στην ανθρωπότητα και το περιβάλλον. Όλες οι χώρες πρέπει τώρα να μειώσουν σημαντικά τις εκπομπές αερίων του θερμοκηπίου. Καθορίζει τους στόχους της ΕΕ όσον αφορά τη διάσκεψη του Παρισιού για το κλίμα και πώς θα μπορούσαν να επιτευχθούν. Σε αυτούς συγκαταλέγεται ο μακροπρόθεσμος στόχος της μείωσης των παγκόσμιων εκπομπών κατά τουλάχιστον 60 % κάτω από τα επίπεδα του 2010 μέχρι το 2050. Η συμφωνία, που είναι γνωστή ως πρωτόκολλο του Παρισιού, θα πρέπει: να περιλαμβάνει τη συμμετοχή όσο το δυνατόν περισσότερων χωρών και ολοκληρωμένη κάλυψη όλων των τομέων, συμπεριλαμβανομένων της γεωργίας, των διεθνών αεροπορικών και θαλάσσιων μεταφορών, καθώς και των εκπομπών· να περιλαμβάνει ισχυρές δεσμεύσεις για τον μετριασμό των επιπτώσεων της κλιματικής αλλαγής· να επανεξετάζει τακτικά αυτές τις προσπάθειες μετριασμού κάθε 5 χρόνια μετά το 2020· να περιλαμβάνει κανόνες σχετικά με την παρακολούθηση, την υποβολή εκθέσεων και τη διαβεβαίωση ότι κάθε χώρα που υπέγραψε τη συμφωνία βρίσκεται σε καλό δρόμο για να ανταποκριθεί στις δεσμεύσεις της· να προωθεί τις επενδύσεις, μέσω δημόσιων και ιδιωτικών χρηματοδοτήσεων, όσον αφορά τα προγράμματα και τις πολιτικές για χαμηλές εκπομπές διοξειδίου του άνθρακα και για ανθεκτικότητα έναντι της αλλαγής του κλίματος· να ενθαρρύνει την πιο συστηματική ανταλλαγή εμπειριών και την εφαρμογή ορθών πρακτικών εντός και μεταξύ διαφορετικών μερών του κόσμου· να υποστηρίζει την ανάπτυξη και τη χρήση ευρέος φάσματος τεχνολογιών για την προστασία του κλίματος, συμπεριλαμβανομένων της παραγωγής ενέργειας, των συστημάτων διαχείρισης των υδάτων και των τεχνολογιών για την καταπολέμηση των επιπτώσεων των ακραίων καιρικών συνθηκών. Η ΕΕ ενέτεινε τις διπλωματικές της προσπάθειες για το κλίμα με την προοπτική της διάσκεψης του Παρισιού. Ενέκρινε σχέδιο δράσης για τη διπλωματία στον τομέα του κλίματος. Χρησιμοποιεί πολλές άλλες πολιτικές, για παράδειγμα στους τομείς της οικονομικής και αναπτυξιακής συνεργασίας, της έρευνας, της τεχνολογίας, της καινοτομίας, του εμπορίου, του περιβάλλοντος και της μείωσης των κινδύνων από καταστροφές, για να υποστηρίζει τους στόχους της και να συνδράμει τους εταίρους της όσον αφορά την υλοποίηση των δεσμεύσεών τους. Οι διαπραγματεύσεις ολοκληρώθηκαν στο Παρίσι τον Δεκέμβριο του 2015. Η νέα συμφωνία θα τεθεί σε εφαρμογή από το 2020.